Hlynur fer , en nánast óbreytt lið að öðru leyti „ Við gengum í það strax daginn eftir sigurkvöldið og daginn fyrir lokahátíðina að skrifa undir samninga við leikmenn og tryggja að ekki yrði farið að hrófla við mannskapnum á lokahófinu . Ingi Þór Steinþórsson þjálfari á eftir tvö ár af sínum samningi og við vildum láta það haldast í hendur við samninga leikmanna og það tókst . Það er ljóst að við verðum með nánast óbreytt lið næsta vetur og ég er viss um að stuðningsfólk liðsins er kátt með það , “ segir Gunnar Svanlaugsson formaður körfuknattleiksdeildar Snæfells í samtali við Skessuhorn um liðna helgi . Gunnar segir að búið sé að ganga frá samningum við alla leikmenn og ljóst að einungis Páll Fannar Helgason verði ekki með næsta vetur , en hann hyggur á háskólanám í dagskóla og verður því á höfuðborgarsvæðinu . Skjótt skipast veður í lofti , því eins og við sögðum frá í morgun hefur Hlynur Bæringsson fyrirliði nú samið við sænska úrvalsdeildarliðið Sundsvall og kveður því herbúðir Snæfells . „ Það eru allir leikmenn búnir að skrifa undir nema Pálmi Freyr vegna vinnu sinnar , en hann gerir það í vikunni . Við meira að segja gengum frá samningi við Sean Burton viku fyrir úrslitaleikinn , til að sýna honum þá virðingu að það var m.a. hans framlag sem skilaði okkur því sem þá var komið , “ segir Gunnar . Sjá opnufrásögn af leikmannamálum , sigurgöngu Snæfells og þjóðhátíðarstemningu í Hólminum í Skessuhorni sem kemur út í dag .